Mannermainen bulldoggi

Mannermainen bulldoggi (, ) on sveitsiläinen koirarotu. 

 Ulkomuoto 
Mannermainen bulldoggi on keskikokoinen, lähes neliönmuotoinen, tiivisrakenteinen ja atleettinen. Selkeä bulldoggin rotutyyppi on tarkkoja mittasuhteita tärkeämpi ominaisuus. Kirsun tulee olla musta. Pyöreät ja toisistaan etäällä sijaitsevat silmät ovat väriltään tummanruskeat. Sekä ruusu- että taittokorvat sallitaan. Voimakkaan hännän tulee olla joko suora tai vain hieman kaareutunut. Lyhyt ja sileä karvapeite voi olla joko yksi- tai kaksivärinen, ja kaikki sellaiset värit, joihin liittyy musta kirsu sallitaan. Kaksivärisillä pohjavärin tulee olla valkoinen ja muunväristen merkkien toivotaan muodostavan epäsymmetrisiä kuvioita. Sininen ja ruskea väri eivät ole sallittuja. Myös musta maski sallitaan. Urosten säkäkorkeus on 42–50 cm ja narttujen 40–48 cm. Paino vaihtelee 20–30 kg välillä ja sen tulisi olla suhteutettuna säkäkorkeuteen.Standard. Schweizerische Kynologische Gesellschaft (SKG). 11.06.2013. Viitattu 12.8.2013.

 Luonne ja käyttäytyminen 
Rodun ihailijoiden mukaan ei ole olemassa toista keskisuurta molossityyppistä perhekoiraa, jolla olisi yhtä joustava luonne. Tätä pidetäänkin yhtenä sen ainutlaatuisimmista piirteistä, minkä lisäksi se on itsevarma, valpas ja ystävällinen. Aggressiivisuus ja arkuus ovat epätyypillisiä ja ei-toivottuja ominaisuuksia.

 Alkuperä 
Sveitsin eläinsuojelulaki (artikla 10) määrää, että jalostus ei saa tuottaa eläimelle liikaa terveydellistä tai rakenteellista haittaa. Nykyinen englanninbulldoggi ei täyttänyt lain vaatimuksia, minkä vuoksi päätettiin jalostaa uusi keskikokoinen bulldoggi, jolla kuitenkin olisi tavallisen englanninbulldoggin luonne. Tähän Sveitsin kennelliiton tukemaan jalostusohjelmaan käytettiin englanninbulldoggia ja terveemmän rakenteen omaavaa vanhaenglanninbulldoggia, joiden välisistä risteytyksistä syntyi alkuperäistä englanninbulldoggia muistuttanut koira. Koska alkoi olla selvää, että kyseessä ei ollut enää pelkkä erillinen jalostuslinja vaan uudentyyppinen rotu, se päätettiin nimetä kotimaansa sijainnin mukaan mannermaiseksi bulldoggiksi. FCI:llä oli jo alusta lähtien merkittävä osuus rodun synnyssä, sillä monet ratkaisevat päätökset koskien jalostusohjelmaa tehtiin FCI:n kanssa tapahtuneiden neuvottelujen pohjalta. 

Continental Bulldog Club Switzerland (CBCS) perustettiin 5. joulukuuta 2004, ja Sveitsin kennelliitto tunnusti rodun virallisesti 19. helmikuuta 2005 hyväksyen samalla myös sen ensimmäisen rotumääritelmän. 24. tammikuuta 2011 eräs CBCS:n keskeisimmistä jäsenistä, Imelda Angehrn, päätti lähteä autolla Belgiaan saadakseen tavata FCI:n pääjohtajan Yves de Clercqin henkilökohtaisesti. Hän toi samalla mukanaan kaikki viralliseen tilapäiseen FCI-hyväksyntään vaadittavat dokumentit, joten enää tarvittin vain FCI:n virallinen vastaus.Rasse-Info . Continental Bulldog Kennel Margeta’s. Viitattu 12.8.2013.

Vuonna 2022 FCI lopulta tunnustikin rodun.Continental Bulldog. Fédération Cynologique Internationale. Haettu 2.4.2022. Samalla siitä tuli ensimmäinen FCI:n tunnustama ”vanhantyyppinen” bulldoggirotu, joka tarjoaa huomattavasti terveemmän vaihtoehdon englannin- ja ranskanbulldoggille.

Suomen ensimmäiset kaksi pentuetta syntyivät molemmat vuonna 2025. Heinäkuussa syntyneeseen pentueeseen kuului kolme urosta ja viisi narttua, kun taas syyskuussa syntyneeseen kahdeksan urosta ja kaksi narttua.Continental bulldog: Pentueet 1.1.2025-5.9.2025. KoiraNet-Jalostustietojärjestelmä, Suomen Kennelliitto. Haettu 30.11.2025.

 Lähteet 

 Aiheesta muualla 
Schweizerische Kynologische Gesellschaft

Luokka:Bulldoggit
Luokka:Sveitsiläiset koirarodut
Luokka:FCI 2 Pinserit, snautserit, molossityyppiset ja sveitsinpaimenkoirat
Luokka:Mastiffit